ફોન પર વાત કરતાં ખ્યાલ આવ્યો કે તારા ખરેખર મારા આવવાની રાહ જોઈ રહી હતી ! તેની સાથે સમય નક્કી કરીને હું શનિવારે એના ઘરે ગયો. બે કાર સમાઈ શકે તેવા ગેરેજવાળું સરસ ટેનામેન્ટ ઘર હતું અને એથી યે મોટો બગીચો હતો. તેના એક નહિં, બે નહિં, પરંતુ પૂરા ચાર કૂતરાંઓએ એકસાથે ભસીને મારું ભાવભીનું સ્વાગત કર્યું ! ચારેનાં કદ, રંગ, રૂપ કે આકાર એકેયમાં સરખાપણું નહીં. તારાએ ઘણાં હોંશથી મને ચારેયનો ઈતિહાસ કહ્યો અને એમની પ્રજાતિઓ વિશે વિસ્તૃત માહિતી આપી. જો કે એમાંનું મને અત્યારે કશું યાદ નથી !